פירוש נוסף ערך זה עוסק בשיר של אלטון ג'ון. אם התכוונתם לשיר של ריטה אורה, ראו Your Song (שיר של ריטה אורה).

**Your Song** (**השיר שלך**) היא בלדה שהלחין וביצע אלטון ג'ון, ולהיט הפופ הראשון שלו. את מילות השיר כתב ברני טופין. השיר נכלל באלבומו השני של ג'ון "Elton John", שיצא לאור בשנת 1970.

"Your Song" ראה אור לראשונה באלבומה הרביעי של להקת הרוק האמריקאית Three Dog Night (אנ'), ‏It Ain't Easy (אנ'), שיצא לאור במרץ 1970. ג'ון שימש זמר חימום של הלהקה באותה תקופה מדי פעם, ונתן להם את השיר. אף על פי שחברי הלהקה התכוונו לכתחילה להוציא את השיר כסינגל, הם החליטו להימנע מכך כשראו שגרסתו של ג'ון מעוררת תשומת לב בארצות הברית, כדי לאפשר לג'ון לקבל את מלוא תשומת הלב התקשורתית. ג'ון הקליט את גרסתו לשיר בינואר 1970 באולפני טרידנט (אנ'). באוקטובר של אותה שנה הגיע השיר לארצות הברית בתור השיר שעל צדו השני של תקליט הסינגלים שנשלח לתחנות הרדיו, כשעל הצד הראשון היה השיר "Take Me to the Pilot" (קח אותי לטייס). שני השירים הושמעו פעמים רבות ברדיו, אך "Your Song" הועדף על ידי תקליטני תחנות הרדיו ובסופו של דבר החליף את "Take Me to the Pilot" כשיר שהופיע על צדו הראשון של תקליט הסינגלים, ולאחר מכן אף העפיל לעשירייה הראשונה במצעדי הפזמונים בבריטניה ובארצות הברית. הסינגל הגיע למעמד פעמיים פלטינה בארצות הברית. כמה אמנים ביצעו גרסאות כיסוי לשיר, ביניהם רוד סטיוארט, אלי גולדינג וליידי גאגא.

לחן והשראה
----------

"Your Song" הוא תערובת מרוככת של מספר סגנונות מוזיקליים: מוזיקת נשמה, פולק, ג'אז, וגם רית'ם אנד בלוז בפזמון: 

"I hope you don't mind / I hope you don't mind / That I put down in words / How wonderful life is while you're in the world".

: (אני מקווה שלא אכפת לך/ אני מקווה שלא אכפת לך/ שאני כותב במילים/ כמה נפלאים החיים בעודך בעולם.)

המיקוד האינסטרומנטלי נעשה על נגינת הפסנתר בהשפעת ליאון ראסל, לצד גיטרה אקוסטית, ליווי של פול בקמסטר בכלי מיתר וחטיבת קצב.

המילים משקפות את מחשבותיו הרומנטיות של אדם תם-לבב. טופין פותח במילים המאפיינות שירי אהבה:

"It's a little bit funny this feeling inside / I'm not one of those who can easily hide / I don't have much money but boy if I did / I'd buy a big house where we both could live."

: (תחושה זו משעשעת במקצת/ איני מאלה שיכולים להסתתר בקלות/ אין לי כסף רב, אבל, הוי, לוּ היה לי/ הייתי קונה בית גדול שבו יכולנו שנינו לגור.)

לפרקים, המספר מתקשה לבטא את רגשותיו, דבר המהווה אמצעי מלודרמטי שב-AllMusic כונה "אפקטיבי ומתוק":

"So excuse me forgetting but these things I do / You see I've forgotten if they're green or they're blue / Anyway the thing is what I really mean / Yours are the sweetest eyes I've ever seen / And you can tell everybody this is your song / It may be quite simple but now that it's done."

: (אז סילחי לי ששכחתי, אך דברים אלה אני עושה/ את רואה, שכחתי אם הן ירוקות או כחולות/ בכל מקרה, מה שאני באמת מתכוון הוא ש:/ עינייך הן היפות ביותר שראיתי מעודי/ ואת יכולה לספר לכולם ששיר זה הוא שלך/ הוא אומנם פשוט לגמרי, אך כעת כשהוא נגמר...)

השיר היה אחד מני שירים רבים שג'ון וטופין יצרו ב־1969 בעת שעבדו יחד. ג'ון מתארך את כתיבת והלחנת השיר ל־27 באוקטובר. מלאכת ההלחנה נמשכה 10–20 דקות בלבד. טופין חיבר את המילים מוקדם יותר באותו יום, על שולחן המטבח בבית אמו של ג'ון, בזמן ארוחת הבוקר. ג'ון מתאר את השיר כאחד האהובים עליו, ומבצע אותו כמעט בכל הופעותיו. בריאיון העיר כי איננו סבור שהתעלה על עצמו ביצירת שירי אהבה מאז שיצר שיר זה.

"Your Song" היווה את ההשראה לשיר "We All Fall In Love Sometimes" (כולנו מתאהבים לעיתים), שנכלל באלבום
"Captain Fantastic and the Brown Dirt Cowboy" שהוציא ג'ון ב־1975.

הצלחה וביקורת
-------------

השיר היה להיט הפופ הראשון של אלטון ג'ון. הוא העפיל למקום השמיני במצעד בילבורד הוט 100, ולמקום השביעי במצעד הסינגלים הבריטי. בשנת 2002 הקליט ג'ון את השיר פעם נוספת, כדואט עם זמר האופרה אלסנדרו סאפינה, לקראת מופע הצדקה הראשון של ה-"Sport Relief". גרסה זו הגיעה למקום הרביעי במצעד הסינגלים הבריטי. ב־2003 דורג השיר במקום ה־137 ברשימת 500 השירים הגדולים בכל הזמנים של "רולינג סטון".

המבקרים שיבחו את "Your Song" מעת שהושמע לראשונה. בביקורת AllMusic נכתב כי זה "שיר מושלם כמעט".
ברולינג סטון נכתב: 

> 
> 'Your Song' הוא הסינגל החשוב ביותר בקריירה של ג'ון. לפני שהסינגל הגיע לגלי האתר ב־1970, הוא היה כותב שירים בריטי מתחיל עם מעט מה להציג משנות העבודה הקשה שלו. אחרי 'Your Song', הוא היה אחד השמות הגדולים ברוק אנד רול. השיר זינק במצעדים בכל רחבי העולם בסוף 1970.
> 
> 
> 
> — משאל קוראים: השירים הטובים בכל הזמנים של אלטון ג'ון, באתר "רולינג סטון", 28 בנובמבר 2012
> 

ג'ון לנון אמר שכששמע את השיר חשב: "נהדר, זה הדבר החדש הראשון שהתרחש מאז שאנחנו [הביטלס] התרחשנו".

### רשימות כל הזמנים

| ארגון | רשימה | מיקום | מקור |
| --- | --- | --- | --- |
| בילבורד | 500 שירי הפופ הטובים ביותר בכל הזמנים | 54 |  |

רשימת השמעה
-----------

* **1970 סינגל 7 אינץ' – ארצות הברית**
	1. "Take Me to the Pilot"‏ – 3:43
	2. "Your Song"‏ – 3:57
* **1971 סינגל 7 אינץ' – בריטניה**
	1. "Your Song"‏
	2. "Into the Old Man's Shoes"‏

גרסאות נוספות
-------------

גרסת הופעה חיה של ג'ון, מהופעתו עם התזמורת הסימפונית של מלבורן ב־14 בדצמבר 1986, נכללה באלבום ההופעה שלו "Live in Australia with the Melbourne Symphony Orchestra" ‏(1987).

כמה אמנים ביצעו גרסאות כיסוי לשיר.
רוד סטיוארט הקליט את גרסתו לשיר לרגל הוצאת אלבום המחווה לאלטון ג'ון וברני טופין "Two Rooms: Celebrating the Songs of Elton John & Bernie Taupin", שיצא לאור ב־1991.

אלי גולדינג הקליטה את השיר והוציאה אותו לאור דיגיטלית ב־12 בנובמבר 2010, כסינגל המוביל מההוצאה המחודשת של אלבום הבכורה שלה, "Bright Lights". גרסה זו זכתה לביקורות חיוביות ואף לשבחיו של ג'ון עצמו. היא הגיעה למקום השני במצעד הסינגלים הבריטי.

ליידי גאגא הקליטה אף היא גרסה לשיר, לרגל הוצאת שני אלבומי המחווה לאלטון ג'ון וברני טופין, "Revamp" ו־"Restoration" (אנ') ב־2018.

השחקן יואן מקגרגור הקליט את השיר לסרט מולין רוז', וטארון אגרטון הקליט את השיר לסרט רוקטמן.

קישורים חיצוניים
----------------

* מידע על היצירה "Your Song" באתר מיוזיק בריינז
* מידע על הקומפוזיציה "Your Song" באתר AllMusic
* סרטון השיר "Your Song" באתר יוטיוב
* סרטון גרסת האלבום (אודיו, מהדורת דלוקס), באתר יוטיוב
* סרטון ביצוע חי עם התזמורת הסימפונית של מלבורן, 1986, באתר יוטיוב
* סרטון הביצוע של אלי גולדינג, קליפ רשמי, 2010, באתר יוטיוב
* סרטון הביצוע של ליידי גאגא, גרסת אלבום‏ (Revamp), 2018, באתר יוטיוב

ביאורים
-------

1. ↑  לאחר גירושיה מאביו, כשגרה עם פרד פרברדר, אביו החורג.

הערות שוליים
------------

1. 1 2  הסינגל המקורי, באתר Discogs
2. ↑  Bill Wyman, ‏Elton John Is Not the Man They Think He Is at Home, באתר Vulture, ‏24 באוקטובר 2018,, בדיקה אחרונה ב־13 במרץ 2022
3. ↑  Cheryl A. Hoahing, ‏Harry Shum Jr. & Shelby Rabara Welcome Their First Child, באתר (Inquisitr), ‏29 במרץ 2019, בדיקה אחרונה ב־13 במרץ 2022
4. 1 2 3 4  קורי אירווין, ההיסטוריה של 'השיר שלך' של אלטון ג'ון, באתר ultimateclassicrock
5. ↑  יוסי חרסונסקי, אלטון ג'ון – Your Song, באתר יוסמיוזיק, 10 באוקטובר 2020, בדיקה אחרונה ב־13 במרץ 2022
6. ↑  ‏על השיר "Your Song", באתר Songfacts, בדיקה אחרונה ב־13 במרץ 2022
7. 1 2  מצעד הסינגלים הבריטי בתאריכים 7 בפברואר 1971 – 13 בפברואר 1971 (מיקום שיא לשיר: 7), באתר OCC
8. 1 2  קריסטין קורפוז, להיטי הבילבורד הוט 100 הגדולים של אלטון ג'ון (מיקום שיא לשיר: 8), באתר בילבורד, 25 במרץ 2017
9. ↑  פעמיים פלטינה בארצות הברית, באתר RIAA
10. 1 2 3 4  פול ינוביץ, ביקורת AllMusic, באתר AllMusic
11. ↑  ‏50 שנים ל־"Elton John", באתר eltonjohn.com, ‏10 באפריל 2020, בדיקה אחרונה 13 בינואר 2021
12. ↑  Elizabeth J. Rosenthal, **His Song: The Musical Journey of Elton John**, Billboard Books, 2001, עמ' 18
13. ↑  אלטון ג'ון על מוזיקה קלאסית, נגינה בהלוויה של דיאנה ותהליך יצירת השירים שלו | Classic FM, באתר יוטיוב, ‏5 בדצמבר 2019, בדיקה אחרונה ב־11 ביולי 2021
14. ↑  פלשבק: אלטון ג'ון: חיי ב־20 שירים, באתר רולינג סטון, 10 באוקטובר 2013, בדיקה אחרונה 7 באוקטובר 2020
15. ↑  We All Fall in Love Sometimes, Iconic Songs with Glenn A. Baker, Afternoons with Tim Webster, Radio 2UE, 20 November 2008
16. ↑  היסטוריית אלטון ג'ון בבילבורד הוט 100, באתר בילבורד, בדיקה אחרונה ב־21 בנובמבר 2021
17. ↑  הסיפור שמאחורי השיר, באתר americansongwriter, בדיקה אחרונה 13 בינואר 2021
18. ↑  מקום רביעי במצעד הבריטי לגרסה עם אלסנדרו סאפינה, באתר OCC
19. ↑  רשימת 500 השירים הגדולים בכל הזמנים, באתר רולינג סטון, 11 בדצמבר 2003
20. ↑  מאה הזמרים הגדולים בכל הזמנים (אלטון ג'ון – מספר 38 ברשימה), באתר רולינג סטון, 3 בדצמבר 2010
21. ↑  The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית)
22. ↑  ‏Your Song - Single | Ellie Goulding, באתר ארכיון האינטרנט, אורכב מהמקור ב־15 בנובמבר 2010, בדיקה אחרונה ב־13 ביולי 2022
23. ↑  Ben Walsh, ‏Elton John, Union Chapel, London, באתר אינדפנדנט, 29 בנובמבר 2010, בדיקה אחרונה ב־13 ביולי 2022
24. ↑  היסטוריית אלי גולדינג במצעד הסינגלים הבריטי, באתר OCC, בדיקה אחרונה ב־13 ביולי 2022

| אלי גולדינג |
| --- |
| דיסקוגרפיה • פרסים ומועמדויות • שירים |
| אלבומי אולפן | *Lights* • *Halcyon* (*Halcyon Days*) • *Delirium* • *Brightest Blue* • *Higher Than Heaven* |
| מיני-אלבומים | *An Introduction to Ellie Goulding* • *Run into the Light* |
| סינגלים | "Under the Sheets" • "Starry Eyed" • "Guns and Horses" • "The Writer" • "Your Song" • "Lights" • "Anything Could Happen" • "Figure 8" • "Explosions" • "Burn" • "How Long Will I Love You" • "Goodness Gracious" • "Beating Heart" • "Love Me like You Do" • "On My Mind" • "Army" • "Something in the Way You Move" • "Still Falling for You" • "First Time" • "O Holy Night" • "Vincent" • "Close to Me" • "Flux" • "Sixteen" • "Hate Me" • "River" • "Worry About Me" • "Power" • "Slow Grenade" • "Love I'm Given" • "Easy Lover" • "All by Myself" • "Let It Die" • "Like a Saviour" • "Miracle" • "By The End of The Night" |
| השתתפות בסינגלים | "Wonderman" • "I Need Your Love" • "Flashlight" • "Outside" • "Do They Know It's Christmas?" • "Powerful" • "Mama" • "Return to Love" • "Times Like These" • "New Love" |
| סינגלים שיווקיים | "Lost and Found" • "Hanging On" |
| סיבובי הופעות | The Lights Tour • The Halcyon Days Tour • Delirium World Tour • Brightest Blue Tour |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 005a7f83-a918-3ee9-9a53-154542fca338

 |